Document ID: 32000L0071

Kommissionens direktiv 2000/71/EF
af 7. november 2000
om tilpasning til den tekniske udvikling af bilag I, II, III og IV til Europa-Parlamentets og Rådets direktiv 98/70/EF i henhold til bestemmelserne i direktivets artikel 10
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie og om ændring af Rådets direktiv 93/12/EF(1), særlig artikel 10, og
ud fra følgende betragtninger:
(1) Direktiv 98/70/EF fastlægger miljøkrav til blyfri benzin og diesel. Direktivets bilag I-IV indeholder fremgangsmåde og datoen for offentliggørelse for de prøvningsmetoder, der skal anvendes til prøvningen af benzins og diesels kvalitet i forhold til miljøkravene.
(2) Europæisk Standard nr. 228 og 590 fastsætter også kvalitetskrav til henholdsvis benzin og diesel med henblik på at sikre produkternes korrekte funktion. Disse standarder er for nylig blevet ajourført og vedtaget af den Europæiske Standardiseringsorganisation den 29. oktober 1999, og prøvningsmetoderne for visse kvalitetsparametre, der er medtaget som miljøkrav i bilag I-IV i direktiv 98/70/EF, er blevet ajourført eller ændret for at afspejle den tekniske udvikling. Prøvningsmetoderne i bilag I-IV bør være i overensstemmelse med metoderne i Europæisk Standard nr. 228 og 590 så gennemførelsen af direktivet lettes og for at sikre, at det tilpasses til den tekniske udvikling.
(3) De i dette direktiv fastsatte foranstaltninger er i overensstemmelse med udtalelse fra det udvalg, der er nedsat i henhold til artikel 10 for blandt andet at bistå Kommissionen ved tilpasning af direktiv 98/70/EF til den tekniske udvikling -
UDSTEDT FØLGENDE DIREKTIV:
Artikel 1
Bilag I-IV til direktiv 98/70/EF erstattes af bilag I-IV til dette direktiv.
Artikel 2
1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. januar 2001. De underretter Kommissionen herom.
Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
Artikel 3
Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.
Artikel 4
Dette direktiv er rettet til medlemsstaterne.
Udfærdiget i Bruxelles, den 7. november 2000.

Labels: 8
3
14
20